Пасля ўручэння пасведчанняў кандыдатам альбо іх прадстаўнікам было прадастаўлена права зрабіць кароткія заявы. З выступаў можна было зрабіць выснову, што цалкам задаволенымі ходам выбарчага працэсу былі толькі кандыдат у прэзідэнты Аляксей Міхалевіч і кіраўнік ініцыятыўнай групы Аляксандра Лукашэнкі Аляксандр Радзькоў. Астатнія кандыдаты ці іх прадстаўнікі, асабліва Андрэй Саннікаў, Павел Севярынец (ён нават адмовіўся паціснуць руку старшыні Цэнтрвыбаркаму), Мікалай Статкевіч рэзка выказаліся наконт палітычнай сітуацыі ў Беларусі і практыкі правядзення выбарчых кампаній.